කෘෂිකර්ම දෙපාර්තමේන්තුව ක්‍රියාත්මක කළ ශ්වේත විප්ලවය ජාතික වැඩසටහන යටතේ හම්බන්තොට හා මොනරාගල දිස්ත්‍රික්ක වල සිදු කළ අවාරේ ලොකු ලූනු වගාකිරී‍මේ වැඩසටහන අති සාර්ථකත්වයට පත්වෙමින් එම දිස්ත්‍රික්කවල ලොකු ලූනු වගාව වෙළෙඳපොළට නිකුත් කිරීම මේ දිනවල සිදු කෙරෙයි.හෙක්ටයාර 600ක භූමි ප්‍රමාණයක් ආවරණය වන පරිදි සිදු කළ මෙම අවාරේ ලොකු ලූනු වගාව තුළින් මෙට්‍රික් ටොන් 6000ක අස්වැන්නක් බලාපොරොත්තු වන බව කෘෂිකර්ම අධ්‍යක්ෂ ජනරාල් ආචාර්ය රොහාන් විජේකෝන් මහතා පවසයි.මෙරට ලොකු ලූනු වගාවාරය ලෙස සැලකෙන ජුලි සිට දෙසැම්බර් දක්වා වූ මාස 06 තුළ දඹුල්ල, අනුරාධපුර හා පොළොන්නරු දිස්ත්‍රික්කවල ලොකු ලූනු වගා කෙරෙන නමුත් වසරේ මුල් මාස හය තුළ එම ප්‍රදේශවල ලොකු ලූනු වගා කිරීමට නොහැකි බවත් කෘෂිකර්ම අධ්‍යක්ෂ ජනරාල්වරයා ප්‍රකාශ කළේය.අදාළ තත්ත්වය හේතුවෙන් මෙරට වාර්ෂික බී ලූනු අවශ්‍යතාව සම්පූර්ණ කිරීම සඳහා බී ලූණු ආනයනය කිරීමට සිදුවන බව ඒ මහතා කීය.අවාරේ බී ලූනු වගා වැඩසටහන සාර්ථක ක්‍රියාත්මක කිරීම මඟින් වසර 2015 වන විට මෙරටට බී ලූනු ආනයනය සම්පූර්ණයෙන් නතර කිරීමට අපේක්ෂා කරන බවත් එමඟින් විදේශ රටවලට ඇදීයන රුපියල් ලක්ෂ 7000ක පමණ මුදලක් මෙරට ඉතිරි කරගැනීමට හැකිවනු ඇති බවත් හෙතෙම පැවසීය.මන්නාරම හා පුත්තලම දිස්ත්‍රික්කවල ලොකු ලූනු වගා කිරීමට ඇති හැකියාව පිළිබඳව කෘෂිකර්ම දෙපාර්තමේන්තුව පරීක්ෂණ පවත්වයි..